CELEX: 32021R1430
Language: hr
Date: 2021-05-31 00:00:00
Title: Delegirana uredba Komisije (EU) 2021/1430 оd 31. svibnja 2021. o dopuni Uredbe (EU) 2018/956 Europskog parlamenta i Vijeća utvrđivanjem podataka koje države članice trebaju dostaviti za potrebe provjere emisija CO2 i potrošnje goriva novih teških vozila (Tekst značajan za EGP)

2.9.2021   
               
               
                  HR
               
               
                  Službeni list Europske unije
               
               
                  L 309/3
               
            
         DELEGIRANA UREDBA KOMISIJE (EU) 2021/1430
         оd 31. svibnja 2021.
         o dopuni Uredbe (EU) 2018/956 Europskog parlamenta i Vijeća utvrđivanjem podataka koje države članice trebaju dostaviti za potrebe provjere emisija CO2 i potrošnje goriva novih teških vozila
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/956 Europskog parlamenta i Vijeća od 28. lipnja 2018. o praćenju emisija CO2 i potrošnje goriva novih teških vozila i o izvješćivanju o tim dvama parametrima (1), a posebno njezin članak 7. stavak 2.,
         budući da:
         
                     (1)
                  
                  
                     Uredbom (EZ) br. 595/2009 Europskog parlamenta i Vijeća (2) utvrđuju se pravila za sukladnost u uporabi vozila i motora, trajnost uređajâ za kontrolu onečišćenja, sustave ugrađene dijagnostike u vozilu te mjerenje potrošnje goriva i emisija CO2.
                  
               
                     (2)
                  
                  
                     U skladu s člankom 7. stavkom 1. Uredbe (EU) 2018/956 Komisija mora pratiti, ako su dostupni, rezultate ispitivanja za provjeru sukladnosti tijekom vožnje provedenih u okviru Uredbe (EZ) br. 595/2009 radi provjere emisija CO2 i potrošnje goriva novih teških vozila.
                  
               
                     (3)
                  
                  
                     Uredbom Komisije (EU) 2017/2400 (3) dopunjuje se pravni okvir za homologaciju motornih vozila i motora s obzirom na emisije i informacije za popravak i održavanje vozila uspostavljen Uredbom Komisije (EU) br. 582/2011 (4). Konkretno, Uredbom (EU) 2017/2400 utvrđuju se pravila za izdavanje dozvola za upotrebu simulacijskog alata radi utvrđivanja emisija CO2 i potrošnje goriva novih vozila prodanih, registriranih ili stavljenih u uporabu u Uniji te za upotrebljavanje tog simulacijskog alata i deklariranje tako utvrđenih vrijednosti emisija CO2 i potrošnje goriva.
                  
               
                     (4)
                  
                  
                     Za potpuno razumijevanje ispitivanja vozila na cesti radi provjere emisija CO2 i potrošnje goriva novih teških vozila potrebna je analiza ispitnih izvješća.
                  
               
                     (5)
                  
                  
                     Ako postupak ispitne provjere tijekom vožnje na cesti nije uspješan, potrebne su dodatne informacije o uzrocima takvog neuspješnog postupka, daljnjem postupanju u vezi s njim i rezultatima istraga kako bi se utvrdio razlog takvog neuspješnog postupka.
                  
               
                     (6)
                  
                  
                     Potrebne su i informacije o tome kako su različita ispitna izvješća povezana s istom porodicom vozila koja se ispituje.
                  
               
                     (7)
                  
                  
                     Kako bi se Komisiji omogućilo da pravodobno prima podatke potrebne za praćenje rezultata ispitivanja tijekom vožnje u skladu s člankom 7. stavkom 1. Uredbe (EU) 2018/956 i za pripremu godišnjeg izvješća u skladu s člankom 10. te uredbe, primjereno je odrediti dokad bi nadležna tijela država članica trebala dostaviti te podatke,
                  
               DONIJELA JE OVU UREDBU:
         
            Članak 1.
            Podaci koje treba dostaviti
            U svrhe članka 7. stavka 1. Uredbe (EU) 2018/956 nadležna tijela država članica dostavljaju sljedeće podatke:
            
                        (a)
                     
                     
                        ispitna izvješća iz članka 20. stavka 1. drugog podstavka Uredbe Komisije (EU) 2017/2400 najkasnije mjesec dana nakon što je proizvođač vozila dostavio ta izvješća homologacijskom tijelu;
                     
                  
                        (b)
                     
                     
                        informacije o istrazi radi utvrđivanja uzroka neuspjeha postupka ispitne provjere iz članka 20. stavka 2. drugog podstavka Uredbe (EU) 2017/2400 najkasnije mjesec dana nakon početka istrage;
                     
                  
                        (c)
                     
                     
                        rezultate istrage iz članka 20. stavka 2. drugog podstavka Uredbe (EU) 2017/2400, uključujući informacije o uzrocima neuspjeha utvrđenima u skladu s drugim podstavkom tog članka u vezi s certificiranjem sastavnih dijelova, zasebnih tehničkih jedinica ili sustava ili radom simulacijskog alata, najkasnije mjesec dana nakon što homologacijsko tijelo utvrdi uzrok neuspjeha;
                     
                  
                        (d)
                     
                     
                        ispitna izvješća iz članka 22. stavka 2. Uredbe (EU) 2017/2400 u kojima je naveden broj certifikata o karakteristikama povezanima s emisijama CO2 i potrošnjom goriva porodice po otporu zraka za koju su izrađena, najkasnije mjesec dana nakon što je proizvođač dostavio ta izvješća homologacijskom tijelu;
                     
                  
                        (e)
                     
                     
                        dokumente opisane u dodacima 1. i 2. Prilogu VIII. Uredbi (EU) 2017/2400, uključujući privitke, za svaki certifikat o karakteristikama povezanima s emisijama CO2 i potrošnjom goriva porodice po otporu zraka koji je dodijeljen, produljen, odbijen ili povučen, najkasnije mjesec dana nakon što homologacijsko tijelo utvrdi ili zaprimi te dokumente.
                     
                  
         
            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 31. svibnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 173, 9.7.2018., str. 1.
         
         
            (2)  Uredba (EZ) br. 595/2009 Europskog parlamenta i Vijeća od 18. lipnja 2009. o homologaciji motornih vozila i motora s obzirom na emisije iz teških vozila (Euro VI.) i izmjeni Uredbe (EZ) br. 715/2007 i Direktive 2007/46/EZ te stavljanju izvan snage direktiva 80/1269/EEZ, 2005/55/EZ i 2005/78/EZ (SL L 188, 18.7.2009., str. 1.).
         
            (3)  Uredba Komisije (EU) 2017/2400 od 12. prosinca 2017. o provedbi Uredbe (EZ) br. 595/2009 Europskog parlamenta i Vijeća s obzirom na utvrđivanje emisija CO2 i potrošnje goriva teških vozila te o izmjeni Direktive 2007/46/EZ Europskog parlamenta i Vijeća i Uredbe Komisije (EU) br. 582/2011 (SL L 349, 29.12.2017., str. 1.).
         
            (4)  Uredba Komisije (EU) br. 582/2011 od 25. svibnja 2011. o provedbi i izmjeni Uredbe (EZ) br. 595/2009 Europskog parlamenta i Vijeća s obzirom na emisiju iz teških vozila (Euro VI.) i izmjeni priloga I. i III. Direktivi 2007/46/EZ Europskog parlamenta i Vijeća (SL L 167, 25.6.2011., str. 1.).